Budapest, 1968. augusztus 26.

Kedves Sándor!

Most, hogy megszereztem végre címedet, első dolgom, hogy beszámoljak egy kicsit Neked.

Utolsó találkozásunkkor nem hittem volna, hogy még évekig nem rendezhetek, ám csak 1956 nyarán kezdhettem rendezni Kolozsváron. Addig leginkább a bábjátékkal foglalkoztattam magam, történetét és elméletét vizsgáltam. Kolozsvárt követően pedig Kecskeméten rendeztem a Katona József Színházban. 1959-től Pécsett alkalmaztak, viszont eléggé vissza voltam szorítva. Első előadás a Macbeth volt, nagy sikert arattam nagy bánatomra. A felettesem féltékeny természetű volt, ezután csak operákat rendezhettem, bár ebben is sokszor hátráltattak. A rosszakarók ellenére egyszer-egyszer sikerült különösen szép előadásokat bemutatnunk. Itt szeretném megemlíteni Pirit is. Ő zavartalanul dolgozhatott nyugdíjazásáig. 1961 októberében azonban meg kellett operálni, sokat betegeskedett, tüdődaganatát kellett eltávolítani. Pécsre vittem magammal, majd 1962. december 31.-én az ottani klinikán meghalt. Terveim közt szerepel egy könyv írása életéről, művészi pályájáról, ám előtte még egy összegzést csinálnék a Nemzeti Színházról, az 1932-től 1944-ig történteket foglalnám egybe, pontosabban hétbe. 400 oldalas kötetekben gondolkozom, melyekből kettő és fél már készen van. 1970 körül fejezném be, viszont legutolsó munkahelyemen, az Országos Széchényi Könyvtárban- tudniillik 1966-os nyugdíjazásomig a Színháztörténeti Osztályon dolgoztam –helyezném el, a kutatók csak halálom után láthatnák ezt az igen pontos sorozatot. Kizárólag posztumusz műveket tervezgetek, emellett még Az ember tragédiája bemutatóiról is készülök egy írással.

Címem egyébként lakáscsere miatt megváltozott, kérlek, ide küldd leveled: VIII., Korányi Sándor utca 4. Vagyis ha küldeni szeretnél, de azért remélem, szeretnél, jó lenne felfrissíteni barátságunkat, Sándorom! Keveset tudok rólatok, egy könyvedet viszont sikerült olvasnom, az Odysseust. Zseniális mű lett.

Nagyobb változás volt még életemben, 1966. június 13-án megnősültem. Gyermekekkel is bővült családom, hisz Nelly előző házasságából hozott párat. Feleségemmel elzarándokoltunk Madách sírjához, most jártam először Sztregován. Ha úgy adja az ég, évenkénti lélekfrissítő utakat szeretnénk tenni, két éve Görögországban jártam egy rövid időre. Szívesen kijutnánk Londonba, vagy Stratfordba is, remélem hamarosan sikerül, hisz amikor betöltöm hetvenedik évemet, búcsúzni kezdenék ettől az értelmetlenségében is valahol nagyon értelmes, rettenetes és szépséges földi léttől. Negyven évnyi, közel 10.000 darabos levelezésem már az OSZK Kézirattárába került. Madáchos dokumentumaimat én rendeztem el a csesztevei múzeum szobáiban.

Így élek a vágyak és a valóság szelíd feszültségében, amit feltartóztathatatlanul lassan old az idő.

Írj hamar!

Sok szeretettel: T.